L’INIZI DAL VANZELI
1 1 Inizi dal vanzeli di Gjesù Crist, Fi di Diu.
Mt 3,1-12; Lc 3,3-18; Zn 1,19-28
Zuan il precursôr
2 Come ch’al è stât scrit in Isaie profete:
Ve, jo o mandi il gno mes denant di te,
ch’al prontarà la tô strade.
3 Vôs di un ch’al berle tal desert:
Splanait la strade dal Signôr,
dreçait i siei trois.
4 Al comparì Zuan il Batiste intal desert, predicjant un batisim di conversion pe remission dai pecjâts. 5 A levin di lui dute la int de regjon de Gjudee e di Gjerusalem, e si fasevin batiâ di lui tal flum Gjordan intant che a confessavin i lôr pecjâts. 6 Zuan al jere vistût di pêi di camêl e al veve une cinturie di corean ator dai ombui e si passeve di zupets e di mîl salvadie. 7 Al predicjave disint: “Daûr di me al ven un ch’al è plui fuart di me, che jo no merti nancje di sbassâmi a disgropâ la coree de sô cjalçadure. 8 Di fat jo us ài batiâts cun aghe, ma lui us batiarà cul Spirtu Sant”.
Mt 3,13-17; 4,1-11; Lc 3,21-22; 4,1-13; Zn 1,32-34
Batisim e tentazion di Gjesù
9 In chei dîs, Gjesù al rivà di Nazaret di Galilee e al fo batiât di Zuan intal Gjordan. 10 Biel ch’al saltave fûr da l’aghe, al viodè i cîi a spalancâsi e il Spirit a dismontâ jù sore di lui a mût di colombe. 11 E e rivà une vôs dai cîi: “Tu tu sês il gno Fi plui cjâr; in te o ài metude dute la mê contentece”.
12 Subit dopo il Spirit lu sburtà tal desert. 13 E lui al restà intal desert par corante dîs, tentât di satane. Al jere cu lis bestiis salvadiis e i agnui lu servivin.
IniZi dal MINISTERI in galilee
14 Dopo che Zuan al fo metût in preson, Gjesù al vignì in Galilee, predicjant il vanzeli di Diu. Al diseve: 15 “Il timp si è colmât e il ream di Diu al è rivât. Poben, convertîtsi e crodêt tal vanzeli”.
Mt 4,18-22; Lc 5,1-11
I prins dissepui
16 Passant ad ôr dal mâr di Galilee, al viodè Simon e Andree, fradi di Simon, ch’a jerin daûr a butâ lis rêts tal mâr. Di fat a jerin pescjadôrs. 17 Gjesù ur disè: “Vignît daûr di me e jo us fasarai deventâ pescjadôrs di oms”. 18 E lôr, bandonadis dal moment lis rêts, i lerin daûrji. 19 Lant un toc plui indenant, al viodè Jacum di Zebedeu e Zuan so fradi, ch’a jerin ancje lôr su la barcje a comedâ lis rêts, 20 e ju clamà dal moment. E lôr, bandonât lôr pari Zebedeu su la barcje insieme cui lavorents, i lerin daûrji.
Lc 4,31-32
Te sinagoghe di Cafarnao
21 A van a Cafarnao. Alore lui, jentrât in dì di sabide te sinagoghe, al tacà a insegnâ. 22 E ducj a restavin dal so insegnament, parcè che ju inscuelave come un ch’al à autoritât e no come i scrituriscj.
Lc 4,33-37
Al vuarìs un indemoneât
23 Inte lôr sinagoghe al jere un om paronât di un spirt soç, che si metè a berghelâ 24 disint: “Ce isal fra nô e te, Gjesù Nazaren? Sêstu vignût a ruvinânus? Jo o sai cui che tu sês: il sant di Diu!”. 25 Ma Gjesù i cridà disint: “Tâs e salte fûr di lui!”. 26 Alore il spirt soç lu sdrondenà di copâlu, po al petà un grant berli e al saltà fûr di lui. 27 A cjaparin ducj une grande pôre, che di fat si domandavin un cul altri: “Po cui isal chel chi? Une dutrine gnove, insegnade cun autoritât. Ur comande fintremai ai spirts soçs e lôr i ubidissin”. 28 E cussì il so non si slargjà di ogni bande, par dute la regjon de Galilee.
Mt 8,14-17; Lc 4,38-41
In cjase di Pieri
29 Jessûts de sinagoghe, a rivarin in cjase di Simon e di Andree, insieme cun Jacum e Zuan. 30 La madone di Simon e jere tal jet cu la fiere, e i fevelarin subit di jê. 31 Lui si svicinà, le cjapà pe man e le fasè jevâ sù. La fiere le lassà e jê si metè a servîju.
32 Sore sere, dopo lât a mont il soreli, i menavin denant ogni sorte di malâts e di indemoneâts. 33 Dute la citât si jere dade dongje denant de puarte. 34 Lui al vuarì une vore di malâts di tantis malatiis e al parà fûr une vore di demonis, ma nol lassave che i demonis a fevelassin, parcè che lu cognossevin benon.
Lc 4,42-44
Peregrinazions apostolichis
35 Tal indoman, une vore a buinore, al jevà, al jessì e si ritirà tun puest fûr di man, là che si fermà a preâ. 36 Alore Simon cui siei compagns si metè a cirîlu 37 e, dopo di vêlu cjatât, i disin: “A son ducj che ti cirin!”. 38 Ur dîs: “Anìn di un’altre bande, tai borcs dulintoôr, par predicjâ ancje li. Par chest, di fat, o soi jessût”. 39 E al lè predicjant tes lôr sinagoghis par dute la Galilee e parant fûr i demonis.
Mt 8,2-4; Lc 5,12-16
Al vuarìs un levrôs
40 I va dongje un levrôs e lu pree in genoglon disint: “Se tu vuelis, tu puedis smondeâmi”. 41 Sintintsi a strengi il cûr, Gjesù al slungjà la man, lu tocjà e i disè: “Sì, lu vuei; che tu sedis smondeât!”. 42 E a colp la levre si slontanà di lui e al fo smondeât.
43 Podopo cun muse dure lu mandà vie disint: 44 “Viôt di no dî nuie a dinissun; pluitost va a fâti viodi dal predi e ufrìs, in testemoneance par lôr, ce che Mosè al à ordenât pe tô purificazion”. 45 Ma chel, saltât fûr di li, al tacà a contâ cence soste e a publicâ il fat, di mût che Gjesù nol podeve plui jentrâ libar intune sitât, ma al restave lontan, tai puescj plui fûr di man. Cun dut a chel, par altri, la int e coreve di lui di ogni bande.
Mt 9,1-8; Lc 5,17-26
fur_Latn fur_Latn quy_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn quy_Latn fur_Latn fur_Latn fur_Latn fur_Latn fur_Latn quy_Latn fur_Latn fur_Latn quy_Latn hat_Latn fur_Latn quy_Latn fur_Latn fur_Latn quy_Latn fur_Latn fur_Latn fur_Latn quy_Latn fur_Latn fur_Latn quy_Latn fur_Latn fur_Latn fur_Latn quy_Latn